Il-maġġoranza tal-għalliema (85.1%) huma favur li l-istudenti li jfallu mill-iskola jippreżentaw ċertifikat tat-tabib meta jirritornaw biex juru li għaddielhom. 9.6% jaqblu li dil-prattika tinżamm, iżda b'xi tibdil, filwaqt li 5.3% tal-għalliema huma kontriha. Dan ħareġ minn stħarriġ li wettqet l-Unjin tal-Għalliema Maltin (MUT) biex tanalizza l-fehmiet tal-edukaturi dwar prattiċi ġodda li ġew addottati fis-settur edukattiv fil-pandemija. Fl-istħarriġ ipparteċipaw 328 edukatur u dan sar bejn id-29 t'April u l-10 ta' Mejju. Dwar il-prattika taċ-ċertifikat, l-għalliema qalu li minħabba fiha, qed ifallu inqas studenti, u qed jittieħed ħafna inqas mard. Madankollu, oħrajn huma kontriha billi l-istudenti ġieli jfallu l-iskola minħabba kwistjonijiet personali jew marbutin mal-familja, u mhux mal-mard, u għalhekk jeħtieġ li dan jiġi kkunsidrat ukoll. Apparti hekk, xi għalliema wrew tħassib minħabba l-ispejjeż għall-ġenituri jekk uliedhom ikollhom jipprovdu ċertifikat kull meta jfallu mill-iskola. Il-miżuri li l-għalliema jridu li jinżammu L-MUT spjegat li filwaqt li l-intenzjoni oriġinali kienet li dawn il-prattiċi jiġu implimentati temporanjament tul il-pandemija, jidher li l-edukaturi huma tal-fehma li ħafna minn dawn l-użanzi ġodda għandhom jinżammu, jew inkella jinżammu iżda jsirulhom xi tibdiliet biex jaddattaw għas-sitwazzjoni. Fost il-prattiċi li l-edukaturi jaħsbu li għandhom jinżammu hemm li: Isiru lezzjonijiet online għal dawk li għandhom marda fit-tul (93.3% favur) Li t-tfal li jkunu ma jifilħux jagħtu ċertifikat meta jmorru lura l-iskola biex juru li għaddielhom (85.1% favur) L-użu ta' pjattaforma online (84.5% favur) Li jittellgħu lezzjonijiet irrekordjati fuq Teleskola bħala riżorsi supplimentari għall-istudenti (83.9% favur) Li jkun hemm gruppi waħdiena fil-kindergarten minflok gruppi doppji f'xi klassijiet (83.5% favur) Li l-parents' day issir online (81.2% favur) Li l-istudenti jidħlu u jitilqu l-iskola ftit ftit, mhux kollha f'daqqa (78.3% favur) Li l-istudenti li jattendu l-breakfast club jieħdu l-kolazzjon u jitilqu (71.5% favur). F'April li għadda Filmat: Skejjel Primarji u childcare centres se jerġgħu jiftħu mit-Tnejn Il-maġġoranza kontra lezzjonijiet irrekordjati għas-suġġetti magħżulin Il-maġġoranza tal-għalliema (68.8%) huma kontra l-prattika ġdida li jsiru lezzjonijiet irrekordjati għas-suġġetti magħżulin minflok lezzjonijiet fil-klassi. 26.8% qablu ma' din il-prattika u 4.5% jaħsbu li dil-użanza tista' tinżamm imma b'xi tibdil. Xi prattiċi oħra ntlaqgħu b'modi differenti mill-għalliema, pereżempju r-rekords online tar-rassenja tal-istudenti fl-iskejjel sekondarji. Fost il-prattiċi li l-edukaturi ma jixtiqux li jkomplu ladarba tgħaddi l-pandemija hemm ir-restrizzjonijiet tal-Covid-19 u li l-għalliema peripatetiċi jieħdu post l-għalliema ma jifilħux. Il-President tal-MUT Marco Bonnici qal li l-edukaturi ħafna drabi jitqiesu li huma kontra t-tibdil, iżda dan mhuwiex minnu. Saħaq li, kif juri l-istħarriġ, huma lesti għall-bidla jekk din tkun waħda raġonevoli u jekk huma jkunu involuti fit-teħid tad-deċiżjonijiet. L-MUT għandha tanalizza dawn ir-riżultati f'aktar dettall għal iżjed diskussjonijiet mal-Ministeru tal-Edukazzjoni. Ara x'jgħid aktar l-istħarriġ minn hawn. Dwar l-għalliema peripatetiċi L-MUT b'direttiva għall-għalliema tal-Arti u l-Mużika Dwar Teleskola Lezzjonijiet neqsin fuq Teleskola: "Qegħdin jiġu rrekordjati" – Il-Ministeru Taqbel mal-fehmiet tal-għalliema?